Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την παραπομπή στο συμβούλιο συνεργασίας της διαφοράς όσον αφορά τη διαδικασία κρατικής καταχώρησης (ανανέωση καταχώρησης) ιατρικών προϊόντων καθώς και τα σχετικά τέλη στην Ουκρανία, και για τον προσδιορισμό της θέσης που θα υιοθετήσει η Κοινότητα στο συμβούλιο συνεργασίας για τη διευθέτηση της διαφοράς

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Με ψήφισμα του υπουργικού συμβουλίου της Ουκρανίας (αριθ. 1666 της 11ης Σεπτεμβρίου 1999 για την τροποποίηση του ψηφίσματος αριθ. 569 της 27ης Απριλίου 1998) και με διάταγμα του κρατικού επιστημονικού κέντρου εμπειρογνωμοσύνης για τα ιατρικά προϊόντα του υπουργείου Υγείας της Ουκρανίας, της 7ης Μαΐου 1999, καθιερώθηκαν συμπληρωματικά ειδικά τέλη εμπειρογνωμοσύνης για τα ξένα ιατρικά προϊόντα, το οποίο μπορεί να φθάσει μέχρι 10.000 δολάρια ΗΠΑ για ένα προϊόν. Η απόφαση αυτή εισήχθη αμέσως μετά από παρόμοια που είχε ακυρωθεί μετά από αίτημα της ΕΚ και για να συμμορφωθεί η Ουκρανία με τους όρους της ΕΕ για χορήγηση μακροοικονομικής βοήθειας. (Ψήφισμα αριθ. 569 του υπουργικού συμβουλίου της Ουκρανίας της 27ης Απριλίου 1998 με το οποίο αυξάνονται τα τέλη καταχώρησης εισαγόμενων φαρμακευτικών προϊόντων, προβλέπονται διακριτικά τέλη καταχώρησης για ξένες εταιρείες στην Ουκρανία : διαφορά μέχρι και εκατό φορές, καταργήθηκε στις 22 Φεβρουαρίου 1999 με το ψήφισμα αριθ. 241 της 22ας Φεβρουαρίου 1999).

2. Η Ευρωπαϊκή Επιτροπή εντόπισε στους προαναφερθέντες ουκρανικούς κανονισμούς ορισμένες παραβιάσεις της συμφωνίας εταιρικής σχέσης και συνεργασίας ή/και στοιχεία ασυμβίβαστα με τους κανόνες ΠΟΕ. Ειδικότερα, οι κανονισμοί αυτοί αντίκεινται στο άρθρο 15 παράγραφοι 1 και 2 της ΣΕΣΣ, σύμφωνα με το οποίο απαγορεύεται η διακριτική μεταχείριση ευρωπαϊκών προϊόντων είτε όσον αφορά τα τέλη είτε τις διαδικασίες, καθώς και στο άρθρο 16 παράγραφος 2 της ΣΕΣΣ το οποίο αναφέρεται στο άρθρο VIII της GATT, σύμφωνα με το οποίο τα τέλη και οι επιβαρύνσεις οποιουδήποτε χαρακτήρα που σχετίζονται με εισαγωγές πρέπει να περιορίζονται στο κόστος των παρεχόμενων υπηρεσιών. Τα ζητούμενα τέλη είναι υψηλότερα ακόμη και από αυτά που προέβλεπε η προηγούμενη νομοθεσία (ανήλθαν από 8.500 δολάρια ΗΠΑ σε 10.000 δολάρια ΗΠΑ, σε σύγκριση με 8,5 δολάρια ΗΠΑ για ένα ουκρανικό προϊόν). Ο κανονισμός αυτός επίσης δεν είναι σύμφωνος προς τις οδηγίες ΕΕ σύμφωνα με το κυβερνητικό διάταγμα αριθ. 244 του Μαρτίου του 1997 όσον αφορά "τη σταδιακή καθιέρωση των οδηγιών της ΕΕ στην Ουκρανία". Η Ουκρανία αγνοεί το σύστημα της άδειας εμπορίας που εφαρμόζει η ΕΕ (δηλαδή, την άδεια εισαγωγής).

Επιπλέον, ο σημερινός κανονισμός δημιουργεί εξαιρετική σύγχυση : "Καταχώρηση" είναι μόνο μία από τις πέντε ξεχωριστές διαδικασίες που διεκπεραιώνουν οι διάφορες διοικήσεις που είναι αρμόδιες για την εισαγωγή φαρμακευτικών προϊόντων στην Ουκρανία. Η διαδικασία αυτή συνδυάζεται και με άλλες ξεχωριστές διαδικασίες για τη διανομή των φαρμακευτικών προϊόντων. Επίσης, το επίπεδο των τελών για ξένα προϊόντα δεν δημοσιεύεται. Η Επιτροπή θα μπορούσε να βασίσει την αξιολόγησή της μόνο σε στοιχεία που παρέχουν εταιρείες που δραστηριοποιούνται στην Ουκρανία.

3. Η θέση της Επιτροπής :

Η Επιτροπή θεωρεί ότι τέτοια μέτρα που στοχεύουν στην κατάργηση του ανταγωνισμού στην ουκρανική αγορά, δεν αντίκεινται μόνο σε συμφωνίες που υπέγραψε η Ουκρανία και στην πολιτική της Ουκρανίας για προσχώρηση στον ΠΟΕ, αλλά αντίκεινται επίσης στο γενικό στόχο της χορήγησης κοινοτικής βοήθειας στην Ουκρανία με σκοπό την ενσωμάτωση της χώρας αυτής στην παγκόσμια οικονομική τάξη. Επιπλέον, η πολιτική αυτή αποτελεί ένα πολύ αρνητικό μήνυμα προς ενδεχόμενους άλλους ξένους επενδυτές και εξηγεί το χαμηλό επίπεδο ξένων επενδύσεων που έχει καταγραφεί μέχρι τώρα στην Ουκρανία.

Η Επιτροπή θεωρεί ότι το ζήτημα αυτό πρέπει να εξεταστεί κυρίως για τους ακόλουθους λόγους :

- Πρέπει να δοθεί προσοχή στις δεσμεύσεις που ανέλαβε η Ουκρανία στο πλαίσιο της συμφωνίας εταιρικής σχέσης και συνεργασίας. Η Ουκρανία δεν λαμβάνει επαρκώς υπόψη τις διεθνείς της υποχρεώσεις με αποτέλεσμα να σημειώνονται ορισμένες παραβιάσεις της ΣΕΣΣ. Η Ουκρανία αρνείται ακόμη και προηγούμενες δεσμεύσεις της, όπως συνέβη στην περίπτωση του συγκεκριμένου ζητήματος, ή αδυνατεί να τις εφαρμόσει.

- Η κατάσταση αυτή τείνει να αποτελέσει πάγια πρακτική : λόγω της έλλειψης οικονομικής και βιομηχανικής αναδιάρθρωσης στην Ουκρανία, οι μη ανταγωνιστικές κρατικές βιομηχανίες δεν μπορούν να ανταποκριθούν στον ανταγωνισμό της παγκόσμιας αγοράς και κατά συνέπεια πιέζουν την κυβέρνηση να εισαγάγει διακριτικά πλεονεκτήματα ή εμπορικούς περιορισμούς που τις προστατεύουν από τον ξένο ανταγωνισμό. Τους τελευταίους μήνες προστέθηκαν αρκετοί εμπορικοί φραγμοί, με σαφή στόχο να προστατευθούν οι ασθενούσες βιομηχανίες και η απασχόληση. Μία άλλη διαδικασία επίλυσης διαφοράς εκκρεμεί τη στιγμή αυτή μεταξύ της ΕΚ και της Ουκρανίας και αφορά το νόμο που εισήγαγε η Ουκρανία για την τόνωση της παραγωγής αυτοκινήτων και τους σχετικούς κανονισμούς που αφορούν την αγορά των μεταχειρισμένων αυτοκινήτων. Η πρόσβαση στον ΠΟΕ θα είναι πολύ δύσκολη εκτός και εάν αρθούν οι παραβιάσεις των κανόνων ΠΟΕ που απορρέουν από το νόμο αυτό. Ειδικότερα, τα προνόμια εσωτερικής φορολόγησης και πιθανότατα τα προνόμια εισαγωγικού δασμού θα πρέπει να επεκταθούν άνευ όρων σε όλα τα παρόμοια προϊόντα που προέρχονται από όλες τις χώρες μέλη του ΠΟΕ.

- Οι επιπτώσεις για το εμπόριο της ΕΚ είναι σημαντικές, κατά συνέπεια πρέπει να αναληφθεί δράση ώστε να εξαλειφθούν οι ζημίες που προκαλούνται στις εξαγωγές προϊόντων κατασκευής ΕΚ στην ουκρανική αγορά. Πρόκειται για ένα από τα κυριότερα εξαγωγικά είδη της ΕΚ στην Ουκρανία : 93,2 εκατ. ευρώ το 1998 (2,7% των συνολικών εξαγωγών της ΕΚ). Ο όγκος των εξαγωγών της ΕΚ μειώθηκε δραστικά το 1998 μετά την οικονομική κρίση καθώς και την εισαγωγή της νέας νομοθεσίας (από 128,2 εκατ. ευρώ το 1997, δηλαδή το 4 % των συνολικών εξαγωγών της ΕΚ).

4. Σύμφωνα με το άρθρο 97 της συμφωνίας εταιρικής σχέσης και συνεργασίας διεξήχθησαν διαπραγματεύσεις το Μάρτιο του 1999 και ακολούθησε η άρση των διακριτικών μέτρων. Δεδομένου ότι η πρόοδος αυτή αμφισβητήθηκε τον Ιούνιο του 1999 (καθιερώθηκαν νέα συμπληρωματικά ειδικά τέλη εμπιρογνωμοσύνης για τα ξένα ιατρικά προϊόντα, στις 2 Ιουλίου 1999, ο Επίτροπος Van den Broek απέστειλε επιστολή στον αντιπρόεδρο της κυβέρνησης στην Tigipko και στον υπουργό Goncharuk για να αρθούν επειγόντων τα προαναφερθέντα μέτρα. Η Επιτροπή δήλωσε κατά τη συνεδρίαση της επιτροπής συνεργασίας στις 28 Ιουλίου 1999 ότι εάν η ουκρανική κυβέρνηση δεν επέλυε το ζήτημα των διακριτικών επιβαρύνσεων εντός δύο μηνών από τη συνεδρίαση της επιτροπής συνεργασίας, η ΕΚ και τα κράτη μέλη της θα ήταν υποχρεωμένα να παραπέμψουν τη διαφορά στο συμβούλιο συνεργασίας σύμφωνα με το άρθρο 96 της ΣΕΣΣ. Η Επιτροπή ζήτησε να διεξαχθούν νέες διαβουλεύσεις. Ένας γύρος διαβουλεύσεων συμφωνήθηκε για τον Οκτώβριο του 1999 αλλά αναβλήθηκε από τις ουκρανικές αρχές. Η Επιτροπή υπενθύμισε στις ουκρανικές αρχές με επιστολή της 18.10.1999 ότι εάν δεν αναληφθεί πρωτοβουλία από την Ουκρανία, η διαφορά θα παραπεμφθεί στο συμβούλιο συνεργασίας σύμφωνα με το άρθρο 96 της ΣΕΣΣ όπως συμφωνήθηκε και κατά τη συνεδρίαση της επιτροπής συνεργασίας.

Το σχέδιο της θέσης που θα υιοθετήσει η Επιτροπή στο συμβούλιο συνεργασίας για την επίλυση της διαφοράς καθορίζει τα μέτρα που πρέπει να λάβει η Ουκρανία, έτσι ώστε να εναρμονίσει τη νομοθεσία της με τις δεσμεύσεις που συμφωνήθηκαν στο πλαίσιο της συμφωνίας εταιρικής σχέσης και συνεργασίας, και με τους κανόνες ΠΟΕ στο πλαίσιο της διαδικασίας προσχώρησης της Ουκρανίας στον ΠΟΕ : τα τέλη καταχώρησης πρέπει να αρθούν χωρίς να ισχύουν διακρίσεις. Η κυβέρνηση της Ουκρανίας πρέπει να ακυρώσει επειγόντως τα τελευταία ληφθέντα μέτρα.

Κατά συνέπεια, ζητείται από το Συμβούλιο :

- να εγκρίνει την προτεινόμενη απόφαση για παραπομπή της διαφοράς στο συμβούλιο συνεργασίας όσον αφορά τη διαδικασία κρατικής καταχώρησης (ανανέωση της καταχώρησης) των ιατρικών προϊόντων και των σχετικών τελών στην Ουκρανία και να προσδιορίσει τη θέση που θα υιοθετήσει η Κοινότητα στο πλαίσιο του συμβουλίου συνεργασίας για την επίλυση της διαφοράς,

- να υπογράψει το σχέδιο επιστολής που επισυνάπτεται στο παράρτημα 1 προς τον Πρόεδρο του συμβουλίου συνεργασίας για παραπομπή της διαφοράς στο συμβούλιο συνεργασίας.

2000/0027 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την παραπομπή στο συμβούλιο συνεργασίας της διαφοράς όσον αφορά τη διαδικασία κρατικής καταχώρησης (ανανέωση καταχώρησης) ιατρικών προϊόντων καθώς και τα σχετικά τέλη στην Ουκρανία, και για τον προσδιορισμό της θέσης που θα υιοθετήσει η Κοινότητα στο συμβούλιο συνεργασίας για τη διευθέτηση της διαφοράς

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Ένωσης και ιδιαίτερα το άρθρο 133 σε συνδυασμό με το άρθρο 300, δεύτερη παράγραφος πρώτη πρόταση και τρίτη παράγραφος πρώτη πρόταση,

την απόφαση του Συμβουλίου και της Επιτροπής της 26ης Ιανουαρίου 1998 για τη σύναψη συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους και της Ουκρανίας, και ιδίως το άρθρο 2 πρώτη παράγραφος [1],

[1] ΕΕ L 49 της 19.02.1998

την πρόταση της Επιτροπής [2],

[2] ΕΕ C , σελ.

Εκτιμώντας :

(1) ότι το άρθρο 96 της συμφωνίας εταιρικής σχέσης και συνεργασίας προβλέπει την επίλυση των διαφορών·

(2) ότι οι ακόλουθοι κανονισμοί της Ουκρανίας παραβιάζουν τη συμφωνία εταιρικής σχέσης και συνεργασίας καθώς και ότι οι διαβουλεύσεις που διεξήχθησαν σύμφωνα με το άρθρο 97 της ΣΕΣΣ παρέμειναν ανεπιτυχείς και για το λόγο αυτό κρίνεται τώρα σκόπιμο να παραπεμφθεί η διαφορά στο συμβούλιο συνεργασίας :

- Ψήφισμα του υπουργικού συμβουλίου της Ουκρανίας αριθ. 1666 της 11ης Σεπτεμβρίου1999 για την εισαγωγή των αλλαγών στη διαδικασία κρατικής καταχώρησης (ανανέωση καταχώρησης) των ιατρικών προϊόντων και για το ποσό των τελών καταχώρησης (ανανέωση καταχώρησης) των ιατρικών προϊόντων, για την τροποποίηση του ψηφίσματος του υπουργικού συμβουλίου της Ουκρανίας αριθ. 569 της 27ης Απριλίου 1998 σχετικά με την έγκριση της διαδικασίας κρατικής καταχώρησης (ανανέωση καταχώρησης) των ιατρικών προϊόντων και του ποσού των τελών κρατικής καταχώρησης (ανανέωση καταχώρησης) για τα ιατρικά προϊόντα,

- Διάταγμα του κρατικού επιστημονικού κέντρου εμπιρογνωμοσύνης για τα ιατρικά προϊόντα του υπουργείου Υγείας της Ουκρανίας, της 7ης Μαΐου 1999, με το οποίο καθορίζονται συμπληρωματικά ειδικά τέλη εμπειρογνωμοσύνης για τα ξένα ιατρικά προϊόντα,

ΑΠΟΦΑΣΙΖΕΙ:

Άρθρο μόνο

1. Η Κοινότητα παραπέμπει τη διαφορά στο συμβούλιο συνεργασίας, μέσω της επιστολής που επισυνάπτεται στο παράρτημα 1 και υπεγράφη από κοινού από την Επιτροπή και το Συμβούλιο και απευθύνεται στον Πρόεδρο του συμβουλίου συνεργασίας.

2. Η θέση που θα υιοθετήσει η Κοινότητα όσον αφορά τη διαφορά αυτή θα είναι σύμφωνη με το σχέδιο σύστασης που επισυνάπτεται στο παράρτημα ΙΙ που θα προταθεί στο συμβούλιο συνεργασίας για έγκριση με σκοπό την επίλυση της διαφοράς.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ 1

Σχέδιο επιστολής από την Κοινότητα στον Πρόεδρο του συμβουλίου συνεργασίας με την Ουκρανία

Κύριε Πρόεδρε,

Μετά από συζήτηση σχετικά με τα διακριτικά τέλη εμπειρογνωμοσύνης που εφαρμόζονται στα εισαγόμενα φαρμακευτικά προϊόντα, η οποία διεξήχθη στις 26 Απριλίου 1999 κατά τη συνεδρίαση του συμβουλίου συνεργασίας, μεταξύ της ΕΕ και της Ουκρανίας, κατά τη συνεδρίαση της 28ης Ιουλίου της επιτροπής συνεργασίας έγινε ενημέρωση για την κατάσταση που διαμορφώθηκε μετά το διάταγμα του κρατικού επιστημονικού κέντρου εμπιρογνωμοσύνης για τα ιατρικά προϊόντα του υπουργείου Υγείας της Ουκρανίας, της 7ης Μαΐου 1999, δυνάμει του οποίου καθιερώνονται (και πάλι) συμπληρωματικά ειδικά τέλη εμπιρογνωμοσύνης για τα ξένα ιατρικά προϊόντα.

Στο γεγονός αυτό προστέθηκε και το ψήφισμα του υπουργικού συμβουλίου της Ουκρανίας αριθ. 1666 της 11ης Σεπτεμβρίου 1999 το οποίο προβλέπει αλλαγές στη διαδικασία κρατικής καταχώρησης (ανανέωση καταχώρησης) των ιατρικών προϊόντων καθώς και στο ποσό των τελών κρατικής καταχώρησης (ανανέωση καταχώρησης) των ιατρικών προϊόντων, με το οποίο τροποποιείται το ψήφισμα του υπουργικού συμβουλίου της Ουκρανίας αριθ. 569 της 27ης Απριλίου 1998.

Η Επιτροπή υπογράμμισε ότι οι κανονισμοί αυτοί αντίκεινται στο άρθρο 15 παράγραφοι 1 και 2 της ΣΕΣΣ, σύμφωνα με το οποίο απαγορεύεται η διακριτική μεταχείριση ευρωπαϊκών προϊόντων είτε σε σχέση με τις επιβαρύνσεις ή τις διαδικασίες, καθώς και στο άρθρο 16 παράγραφος 2 της ΣΕΣΣ που αναφέρεται στο άρθρο VIII της GATT, σύμφωνα με το οποίο τα τέλη και οι επιβαρύνσεις οποιουδήποτε είδους που συνδέονται με την εισαγωγή πρέπει να περιορίζονται στο κόστος των παρεχόμενων υπηρεσιών.

Τον Μάρτιο του 1999 διεξήχθησαν οι επίσημες διαπραγματεύσεις (σύμφωνα με το άρθρο 97 της ΣΕΣΣ) που ζήτησε η Επιτροπή και είχαν ως αποτέλεσμα την άρση των διακρίσεων. Δεδομένου ότι η πρόοδος αυτή αμφισβητήθηκε τον Μάιο του 1999 (νέα συμπληρωματικά ειδικά τέλη εμπειρογνωμοσύνης για ξένα ιατρικά προϊόντα), στις 2 Ιουλίου 1999, ο Επίτροπος Van den Broek απηύθυνε επιστολή στον αντιπρόεδρο της κυβέρνησης Tigipko και στον υπουργό Goncharuk με την οποία τους ζητούσε να ανασταλούν επειγόντως τα προαναφερθέντα μέτρα. Η Επιτροπή δήλωσε κατά τη συνεδρίαση της επιτροπής συνεργασίας στις 28 Ιουλίου 1999 ότι εάν η ουκρανική κυβέρνηση δεν εξεύρισκε λύσεις στο θέμα των διακριτικών τελών εντός δύο μηνών από τη συνεδρίαση της επιτροπής συνεργασίας, η ΕΚ και τα κράτη μέλη της θα ήταν αναγκασμένα να παραπέμψουν τη διαφορά στο συμβούλιο συνεργασίας σύμφωνα με το άρθρο 96 της ΣΕΣΣ. Η Επιτροπή ζήτησε τη διεξαγωγή νέων διαβουλεύσεων. Ένας γύρος διαβουλεύσεων συμφωνήθηκε για τον Οκτώβριο του 1999 αλλά αναβλήθηκε από τις ουκρανικές αρχές. Η Επιτροπή υπενθύμισε στις ουκρανικές αρχές, με επιστολή της 18.10.1999, ότι εάν δεν αναληφθούν πρωτοβουλίες από την Ουκρανία η διαφορά θα παραπεμφθεί στο συμβούλιο συνεργασίας σύμφωνα με το άρθρο 96 της ΣΕΣΣ όπως συμφωνήθηκε και κατά τη συνεδρίαση της επιτροπής συνεργασίας.

Καμία συμβιβαστική λύση αποδεκτή για την Κοινότητα και τα κράτη μέλη της δεν συμφωνήθηκε με τις ουκρανικές αρχές.

Κατά συνέπεια, σύμφωνα με την προαναφερθείσα απόφαση, έχω την τιμή να παραπέμψω τη διαφορά στο συμβούλιο συνεργασίας. Εσωκλείω σχέδιο σύστασης που θα μπορούσε να εγκρίνει το συμβούλιο συνεργασίας σύμφωνα με το άρθρο 96 παράγραφος 2 της ΣΕΣΣ, έτσι ώστε να επιλυθεί η διαφορά.

Θα σας ήμουν ευγνώμων εάν διαβιβάζατε την παρούσα επιστολή καθώς και τη συνημμένη στο παράρτημα σύσταση στα μέλη του συμβουλίου συνεργασίας όπως προβλέπει το άρθρο 6 των διαδικαστικών κανόνων.

Για το Συμβούλιο της ΕΕ Για την Επιτροπή

ΠΑΡΑΡΤΗΜΑ II

Σχέδιο σύστασης από το συμβούλιο συνεργασίας σχετικά με τη διαδικασία κρατικής καταχώρησης (ανανέωση καταχώρησης) των ιατρικών προϊόντων και των σχετικών τελών στην Ουκρανία

ΤΟ ΣΥΜΒΟΥΛΙΟ ΣΥΝΕΡΓΑΣΙΑΣ,

Έχοντας υπόψη :

τη συμφωνία εταιρικής σχέσης και συνεργασίας που συνήφθη μεταξύ των Ευρωπαϊκών Κοινοτήτων και των κρατών μελών τους και της Ουκρανίας, η οποία υπεγράφη στο Λουξεμβούργο στις 14 Ιουνίου 1994, και ιδιαίτερα το άρθρο 96,

λαμβάνοντας σοβαρά υπόψη τις διαβουλεύσεις που πραγματοποιήθηκαν από τα μέρη σύμφωνα με το άρθρο 97 της ΣΕΣΣ,

Εκτιμώντας :

ότι οι δεσμεύσεις που προβλέπει η συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους και της Ουκρανίας, ειδικότερα το άρθρο 15 παράγραφοι 1 και 2 της ΣΕΣΣ, σύμφωνα με το οποίο απαγορεύονται διακριτικά μέτρα για τα ευρωπαϊκά προϊόντα είτε αφορούν επιβαρύνσεις είτε διαδικασίες, καθώς και το άρθρο 16 παράγραφος 2 της ΣΕΣΣ που αναφέρεται στο άρθρο VIII της GATT, σύμφωνα με το οποίο τα τέλη και οι επιβαρύνσεις οποιουδήποτε είδους που συνδέονται με την εισαγωγή πρέπει να περιορίζονται στο κόστος των παρεχόμενων υπηρεσιών, κρίνονται ασυμβίβαστες με ορισμένα στοιχεία της σημερινής νομοθεσίας όσον αφορά τη διαδικασία κρατικής καταχώρησης (ανανέωση καταχώρησης) των ιατρικών προϊόντων και τα συναφή τέλη στην Ουκρανία, ειδικότερα δε όσον αφορά τα ακόλουθα σημεία :

διακριτικά τέλη για ξένα προϊόντα,

επιβαρύνσεις μη αναλογικές προς τις παρεχόμενες υπηρεσίες,

διακριτικές διαδικασίες καταχώρησης για τα ξένα προϊόντα.

ΣΥΝΙΣΤΑ ΤΑ ΑΚΟΛΟΥΘΑ :

1. Η Ουκρανία πρέπει να προσαρμόσει την ισχύουσα νομοθεσία σύμφωνα με τα προαναφερθέντα στοιχεία, και ειδικότερα :

- να ακυρώσει το ψήφισμα του υπουργικού συμβουλίου της Ουκρανίας αριθ. 1666 της 11ης Σεπτεμβρίου 1999 σχετικά με "την εισαγωγή αλλαγών στη διαδικασία κρατικής καταχώρησης (ανανέωση καταχώρησης) των ιατρικών προϊόντων και του ποσού των τελών καταχώρησης (ανανέωση καταχώρησης) ιατρικών προϊόντων", το ψήφισμα του υπουργικού συμβουλίου της Ουκρανίας αριθ. 569 της 27ης Απριλίου 1998 σχετικά με "την έγκριση της διαδικασίας κρατικής καταχώρησης (ανανέωση καταχώρησης) των ιατρικών προϊόντων και του ποσού των τελών κρατικής καταχώρησης (ανανέωση καταχώρησης) των ιατρικών προϊόντων" και το ψήφισμα του υπουργικού συμβουλίου της Ουκρανίας αριθ. 241 της 22ας Φεβρουαρίου 1999" σχετικά με την "την εισαγωγή αλλαγών στη διαδικασία κρατικής καταχώρησης (ανανέωση καταχώρησης) των ιατρικών προϊόντων και του ποσού των τελών κρατικής καταχώρησης (ανανέωση καταχώρησης) ιατρικών προϊόντων".

- να ακυρώσει το διάταγμα του κρατικού επιστημονικού κέντρου εμπιρογνωμοσύνης για τα ιατρικά προϊόντα, του υπουργείου Υγείας της Ουκρανίας, της 7ης Μαΐου 1999, σχετικά με την καθιέρωση συμπληρωματικών ειδικών τελών εμπειρογνωμοσύνης για τα ξένα ιατρικά προϊόντα.

2. Η Ουκρανία πρέπει να απλουστεύσει τις διαδικασίες της όσον αφορά την εισαγωγή ιατρικών προϊόντων, και ειδικότερα : να υπαγάγει στην εθνική υπηρεσία ποιοτικού ελέγχου και ασφάλειας τροφίμων, ιατρικών προϊόντων και προϊόντων ιατρικής χρήσης, του υπουργείου Υγείας, όλους τους φορείς που ασχολούνται με την καταχώρηση και την έκδοση αδειών για τα ιατρικά προϊόντα στην Ουκρανία.

3. Η Ουκρανία πρέπει να εξασφαλίσει ότι οι διαδικασίες είναι όμοιες για τα ουκρανικά και τα ευρωπαϊκά προϊόντα (σύμφωνα με το άρθρο 15 παράγραφος 2 της ΣΕΣΣ), και να δημοσιεύσει το ποσό των τελών που απαιτούνται από τους οικονομικούς παράγοντες.

4. Η Ουκρανία θα αναφέρει στην επόμενη συνεδρίαση του συμβουλίου συνεργασίας τα μέτρα που έχει λάβει για την εφαρμογή της παρούσας σύστασης.

Βρυξέλλες,

Για το Συμβούλιο Ο Πρόεδρος